FI Euroopan unionin virallinen lehti L 111/11

KOMISSION PÄÄTÖS,

tehty 25 päivänä maaliskuuta 2008,

asiantuntijaryhmän ”sähköisten tietojen tallentamista käsittelevä foorumi vakavan rikollisuuden tutkintaa, selvittämistä ja syyteharkintaa varten” perustamisesta

(2008/324/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Yleisesti saatavilla olevien sähköisten viestintäpalvelujen tai yleisten viestintäverkkojen yhteydessä tuotettavien tai käsiteltävien tietojen säilyttämisestä 15 päivänä maaliskuuta 2006 annetulla Euroopan parlamentin ja neuvoston direktiivillä 2006/24/EY (1), jäljempänä ’tietojen säilyttämistä koskeva direktiivi’, pyritään yhdenmukaistamaan jäsenvaltioiden säännökset, jotka koskevat yleisesti saatavilla olevien sähköisten viestintäpalvelujen tai yleisten viestintäverkkojen tarjoajien velvollisuutta säilyttää eräät tuottamansa tai käsittelemänsä tiedot sen varmistamiseksi, että tiedot ovat käytettävissä vakavan rikollisuuden tutkintaa, selvittämistä ja syyteharkintaa varten.

(2) Tietojen säilyttämistä koskevan direktiivin johdanto-osassa todetaan, että sähköiseen viestintään liittyvät tekniikat kehittyvät nopeasti ja toimivaltaisten viranomaisten perustellut vaatimukset voivat muuttua. Hankkiakseen asiantuntijaneuvoja ja kannustaakseen parhaiden käytänteiden jakamista kaikissa henkilötietojen säilyttämiseen liittyvissä asioissa komissio aikoo perustaa ryhmän, joka muodostuu jäsenvaltioiden lainvalvontaviranomaisten, sähköisen viestintäteollisuuden järjestöjen, Euroopan parlamentin ja tietosuojaviranomaisten, mukaan luettuna Euroopan tietosuojavaltuutettu, edustajista.

(3) Tietojen säilyttämistä koskevan direktiivin 14 artiklan mukaan komissio toimittaa Euroopan parlamentille ja neuvostolle viimeistään 15 päivänä syyskuuta 2010 arvioinnin tämän direktiivin soveltamisesta ja sen vaikutuksista talouden toimijoihin ja kuluttajiin. Arvioinnissa otetaan huomioon sähköisen viestintätekniikan kehitys sekä komissiolle toimitetut, tietojen säilyttämistä koskevat tilastot. Arvioinnin olisi autettava määrittämään, onko tietojen säilyttämisestä annettua direktiiviä tarpeen muuttaa erityisesti sen 5 artiklassa mainittujen tietojen ja 6 artiklassa mainitun säilytysajan osalta.

(4) Neuvosto ja komissio antoivat 10 päivänä helmikuuta 2006 yhteisen lausuman tietojen säilyttämistä koskevan direktiivin arvioinnista. Siinä todettiin, että komissio pyytää sidosryhmiä säännöllisiin tapaamisiin, joissa vaihdetaan tietoja teknisestä kehityksestä sekä direktiivin soveltamisen kustannuksista ja sen vaikuttavuudesta. Yhteisen lausuman mukaan tämän prosessin kuluessa jäsenvaltioita pyydetään tiedottamaan kumppaneilleen direktiivin soveltamiseen liittyvistä kokemuksistaan ja jakamaan parhaita käytänteitä. Yhteisessä lausumassa todetaan myös, että näiden keskustelujen pohjalta ”komissio harkitsee, onko tarpeellista tehdä ehdotuksia esimerkiksi niiden vaikeuksien perusteella, joita jäsenvaltiot ovat mahdollisesti kohdanneet tämän direktiivin teknisen ja käytännön soveltamisen yhteydessä ja erityisesti sen soveltamisessa Internet-sähköpostiin ja Internet-puhelutietoihin”.

(5) Edellä mainittujen syiden vuoksi on tarpeellista perustaa tietojen säilyttämistä käsittelevä asiantuntijaryhmä, jonka jäsenet edustavat tietojen säilyttämistä koskevan direktiivin johdanto-osan 14 kappaleessa mainittuja sidosryhmiä.

(6) Asiantuntijaryhmä toimii neuvoa-antavana ryhmänä. Asiantuntijaryhmä helpottaa parhaiden käytänteiden jakamista ja osallistuu komission suorittamaan arviointiin, jossa käsitellään direktiivin kustannuksia ja vaikuttavuutta sekä direktiiviin mahdollisesti vaikuttavien tekniikoiden kehittymistä.

(7) Asiantuntijaryhmän jäsenet edustavat direktiivin 2006/24/EY johdanto-osan 14 kappaleessa mainittuja sidosryhmiä.

(8) Ryhmän tulisi koostua enintään 25 jäsenestä, jotka edustavat edellä mainittuja sidosryhmiä sopivassa suhteessa.

(9) Asiantuntijaryhmän olisi voitava perustaa alaryhmiä, jotka voivat helpottaa ja nopeuttaa sen työtä keskittymällä erityiskysymyksiin. Tällaisten alaryhmien toimeksiannot olisi vahvistettava koko asiantuntijaryhmän toimesta, ja ne olisi määriteltävä selkeästi.

(10) Olisi annettava säännöt siitä, miten asiantuntijaryhmän jäsenet julkistavat tietoja, rajoittamatta kuitenkaan komission päätöksen 2001/844/EY, EHTY, Euratom (2) liitteessä esitettyjen komission turvallisuussääntöjen soveltamista.

(11) Ryhmän jäsenten henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001 (3).

(12) Jäsenten toimikauden tulisi kestää viisi vuotta ja se voidaan uusia.

(13) On aiheellista vahvistaa tämän päätöksen soveltamisaika. Komissio harkitsee hyvissä ajoin, onko voimassaolon jatkaminen suotavaa,

ON PÄÄTTÄNYT SEURAAVAA:

1 artikla

Asiantuntijaryhmä ”sähköisten tietojen tallentamista käsittelevä foorumi vakavan rikollisuuden tutkintaa, selvittämistä ja syyteharkintaa varten”

Perustetaan ”sähköisten tietojen tallentamista käsittelevä foorumi vakavan rikollisuuden tutkintaa, selvittämistä ja syyteharkintaa varten”, joka on henkilötietojen säilyttämistä lainvalvontatarkoitusta varten käsittelevä asiantuntijaryhmä sähköisen viestinnän alalla, jäljempänä ’asiantuntijaryhmä’.

2 artikla

Kuuleminen ja tehtävät

1. Komissio voi kuulla asiantuntijaryhmää kaikissa vakavan rikollisuuden tutkintaan, selvittämiseen ja syyteharkintaan liittyvissä sähköisten tietojen säilyttämistä koskevissa asioissa. Kuka tahansa asiantuntijaryhmän jäsen voi ehdottaa komissiolle, että ryhmän kuuleminen jostain tietystä kysymyksestä on aiheellista. Komissio kutsuu asiantuntijaryhmän säännöllisesti koolle ja laatii etukäteen yksityiskohtaisen asialistan tämän artiklan soveltamisalaan kuuluvien asioiden pohjalta.

2. Ryhmän tehtävänä on

a) tarjota foorumi vuoropuhelua sekä kokemusten ja parhaiden käytänteiden jakamista varten asiantuntijoille, jotka edustavat 3 artiklassa mainittuja tahoja, ja varsinkin jäsenvaltioiden toimivaltaisten viranomaisten ja sähköisen viestinnän alan edustajille kysymyksissä, jotka koskevat yleisesti saatavilla olevien sähköisten viestintäpalvelujen tai yleisten viestintäverkkojen tarjoajien säilyttämiä henkilötietoja sen varmistamiseksi, että kyseiset tiedot ovat käytettävissä vakavan rikollisuuden tutkintaa, selvittämistä ja syyteharkintaa varten;

b) rohkaista ja helpottaa yhteisen näkemyksen löytämistä direktiivin soveltamisessa;

c) vaihtaa tietoja teknisestä kehityksestä sekä direktiivin soveltamisen kustannuksista ja sen vaikuttavuudesta;

d) avustaa komissiota tunnistamaan ja määrittämään vaikeuksia, joita jäsenvaltiot ovat kohdanneet tämän direktiivin teknisen ja käytännön soveltamisen yhteydessä ja erityisesti sen soveltamisessa Internet-sähköpostiin ja Internet-puhelutietoihin;

e) avustaa komissiota sen arvioidessa tietojen säilyttämistä koskevan direktiivin soveltamista ja sen vaikutuksia talouden toimijoihin ja kuluttajiin.

3 artikla

Kokoonpano – Nimeäminen

1. Asiantuntijaryhmä koostuu enintään 25 jäsenestä, jotka edustavat

a) jäsenvaltioiden lainvalvontaviranomaisia (enintään kymmenen jäsentä);

b) Euroopan parlamentin jäseniä (enintään kaksi jäsentä);

c) sähköisen viestintäteollisuuden järjestöjä (enintään kahdeksan jäsentä);

d) tietosuojaviranomaisten edustajia (enintään neljä jäsentä);

e) Euroopan tietosuojavaltuutettua (yksi jäsen).

2. Jäsenvaltioiden ja Euroopan parlamentin esittämän ehdotuksen pohjalta oikeus-, vapaus- ja turvallisuusasioiden pääosasto nimeää ja nimittää 1 kohdan a ja b alakohdassa mainitut jäsenet. Nämä henkilöt nimitetään yksityishenkilöinä. He voivat nimittää asiantuntijan edustamaan itseään asiantuntijaryhmän kokouksissa. Oikeus-, vapaus- ja turvallisuusasioiden pääosasto nimittää 1 kohdan c, d ja e alakohdassa mainitut jäsenet asiantuntijaryhmään esittämänsä kutsun perusteella. Asianomaisilla järjestöillä tai elimillä, joihin viitataan 1 kohdan c, d ja e alakohdassa, on oikeus nimittää asiantuntijoita edustajikseen asiantuntijaryhmän kokouksiin.

3. Yksityishenkilöinä nimitetyt asiantuntijaryhmän jäsenet hoitavat tehtäviään, kunnes heidän seuraajansa nimitetään tai heidän toimikautensa päättyy. Toimikausi on viisi vuotta ja se voidaan uusia.

4. Yksityishenkilöinä nimitettyjen asiantuntijaryhmän jäsenille, jotka eivät enää pysty osallistumaan tehokkaasti ryhmän työhön, jotka eroavat tehtävästään tai jotka eivät täytä perustamissopimuksen 287 artiklassa mainittuja edellytyksiä, voidaan nimittää seuraaja jäljellä olevaksi toimikaudeksi.

5. Jäsenten, jotka on nimitetty yksityishenkilöinä, on joka vuosi allekirjoitettava sitoumus toimimisesta yleisen edun hyväksi sekä ilmoitus sellaisten sidonnaisuuksien puuttumisesta tai olemassaolosta, jotka voisivat vaarantaa heidän puolueettomuutensa.

6. Yksityishenkilöinä nimitettyjen jäsenten nimet julkaistaan oikeus-, vapaus- ja turvallisuusasioiden pääosaston Internet-sivuilla, Euroopan unionin virallisen lehden C-sarjassa ja komission asiantuntijaryhmien rekisterissä. Jäsenten nimet kerätään, käsitellään ja julkaistaan asetuksen (EY) N:o 45/2001 mukaisesti.

4 artikla

Toiminta

1. Komissio toimii asiantuntijaryhmän puheenjohtajana.

2. Ryhmä voi komission kanssa asiasta sovittuaan perustaa alaryhmiä tarkastelemaan erityiskysymyksiä ryhmän määrittelemien toimeksiantojen mukaisesti. Alaryhmät hajotetaan heti, kun ne ovat täyttäneet toimeksiantonsa.

3. Komission edustaja voi kutsua käsiteltävän asian erityisasiantuntijoita tai asiaa hyvin tuntevia tarkkailijoita osallistumaan ryhmän tai alaryhmän työhön, jos tämä on hyödyllistä ja/tai tarpeen.

4. Ryhmän tai sen alaryhmän toiminnan yhteydessä saatuja tietoja ei saa paljastaa, jos komissio katsoo niiden liittyvän luottamuksellisiin asioihin.

5. Ryhmä ja sen alaryhmät kokoontuvat yleensä komission tiloissa komission vahvistamien menettelyjen ja aikataulun mukaisesti. Komissio huolehtii sihteeripalveluista. Muut komission virkamiehet, joita asia koskee, voivat olla läsnä ryhmän ja sen alaryhmien kokouksissa.

6. Ryhmä vahvistaa työjärjestyksensä komission laatiman työjärjestyksen mallin pohjalta.

7. Komissio voi julkistaa ryhmän yhteenvetoja, päätelmiä, päätelmien osia tai valmisteluasiakirjoja asiakirjan alkukielellä.

5 artikla

Ulkopuoliset asiantuntijat

1. Komissio voi kutsua käsiteltävänä olevaa asiaa hyvin tuntevia asiantuntijoita tai tarkkailijoita osallistumaan ryhmän työskentelyyn.

2. Komissio voi kutsua ryhmän kokouksiin jäsenvaltioiden, ehdokasmaiden tai kolmansien maiden sekä kansainvälisten, hallitustenvälisten tai valtiosta riippumattomien järjestöjen virallisia edustajia.

6 artikla

Kokouskulut

1. Komissio korvaa ryhmän toimintaan liittyvät jäsenten, asiantuntijoiden ja tarkkailijoiden matkakulut ja soveltuvin osin myös oleskelukulut ulkopuolisille asiantuntijoille maksettavia korvauksia koskevien komission sääntöjen mukaisesti.

2. Jäsenet, asiantuntijat ja tarkkailijat eivät saa palkkiota tehtäviensä hoidosta.

3. Kokouskulut korvataan komission yksiköiden ryhmälle varaaman vuositalousarvion rajoissa.

7 artikla

Soveltaminen

Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan 31 päivään joulukuuta 2012. Komissio päättää ennen kyseistä päivää päätöksen voimassaolon mahdollisesta jatkamisesta.

Tehty Brysselissä 25 päivänä maaliskuuta 2008. Komission puolesta Franco FRATTINI Varapuheenjohtaja

(1) EUVL L 105, 13.4.2006, s. 54.

(2) EYVL L 317, 3.12.2001, s. 1. Päätös sellaisena kuin se on viimeksi muutettuna päätöksellä 2006/548/EY, Euratom (EUVL L 215, 5.8.2006, s. 38).

(3) EYVL L 8, 12.1.2001, s. 1.